text: Bøller fik peber og knippelsuppe
  01 oktober 2012 kl. 07.22
  Politiet i Vejle måtte trække stavene og bruge masser af peberspray, da en stor gruppe Lyngby-tilhængere kom i klammeri med en gruppe lokale fodboldsfans på Nørretorv. 22 blev anholdt og kom aldrig til fodboldkamp.
  Balladen eksploderede ved 15-tiden foran McDonalds i byens midte. En gruppe Lyngby-fans havde varme op til 1.divisions-kampen mod Vejle Boldklub Kolding, som skulle starte kl. 16. 
  De kom til klammeri med lokale - og Lyngby-tilhængerne kastede med dåser og flasker.
  
  Mandsopdækket
  Politiet tilkaldte forstærkninger fra hele politikredsen, og en større gruppe blev mandsopdækket. 
  Hele gruppen blev eskorteret mod Vejle Stadion - omkranset af syv politibiler og tre motorcykler. 
  På Horsensvej - ved Roms Hule - blev 20 Lyngby-tilhængere anholdt. De er muligvis blevet provokeret af Vejle-tilhængere, som er kommet forbi gruppen, som var passiviseret af en snes politifolk og derfor ikke kunne reagere.
  Politiet lavede en såkaldt præventiv anholdelse.
  
  i Futtog
  - Vi kunne måske godt have anholdt dem nede i byen, men det var måske et bedre sted at gøre det ved Roms Hule, siger politikommissær Carit Andersen til TV SYD. 
  De anholdte blev sat i det såkaldte futtog - og de kom aldrig til fodbold i Vejle. 
  I stedet blev de kørt til arresten, hvor fan-bussen hentede dem efter kampen.
  
  Chauffør utryg
  Chaufføren var så utryg ved at køre med Lyngby-bøllerne, at han bad om politieskorte.
  Det fik han - og politifolk fra fulgte bussen fra Vejle til Fyn, hvor kolleger fra Fyns Politi overtog opgaven og var med bussen helt til Sjælland. 
  Politiet har skrevet 10 rapporter om optøjerne i Vejle. De drejer sig om overtrædelse af ordensbekendtgørelsen (det, der tidligere hed politivedtægten) og om at modsætte sig anholdelse. Der blev også skrevet en rapport om narko-besiddelse.
  - De 10 vil typisk få en bøde på mellem 1500 og 3000 kr., oplyser Carit Andersen. 
  Fodboldkampen - som de aldrig fik at se - endte uafgjort 1-1.
  